## El curs escolar 2025/2026 comença amb 3.000 beneficiaris més de beca completa de menjador respecte a l’inici del curs passat

*** Amb les dades provisionals d’inici de curs les ajudes de menjador per a alumnat amb necessitats especials ja s’han vist incrementades en un 17 %
* S’observa un augment de l’alumnat beneficiari en zones rurals i amb el risc de despoblament en un 8 % respecte a l’inici del curs 24/25**

El curs escolar 2025/2026 ha començat en la Comunitat Valenciana amb 3.000 beneficiaris més de beca completa de menjador respecte a l’inici del curs passat.

Així es desprén de la recopilació de les dades inicials del curs 2025/2026, en el qual la Conselleria d’Educació, Cultura, Universitats i Ocupació destina 76.275.000 euros a ajudes de menjador escolar.

La Direcció General de Centres Docents ha publicat les llistes provisionals d’ajudes de menjador, que estan disponibles en tots els centres públics amb ensenyances d’Educació Infantil, Primària, Secundària i Educació Especial, així com en els centres concertats que disposen de servici de menjador. Les famílies tenen fins al 23 de setembre per a presentar al·legacions a estes llistes provisionals i aportar la documentació que consideren pertinent.

**Alumnes beneficiaris**

En esta primera resolució provisional s’han baremat un total de 181.832 sol·licituds de les quals, ara com ara, s’han adjudicat 123.021 alumnes amb beca de menjador i d’estes, 68.418 alumnes ho són de beca completa de menjador escolar, la qual cosa suposa un increment del 5 % respecte a les previsions que es van registrar en l’inici del curs 2024/2025.

La resta de les sol·licituds han sigut baremades en funció de la renda per càpita i les seues circumstàncies sociofamiliars, i s’ha establit una puntuació mínima de 7 punts per a resultar beneficiari d’una ajuda de menjador escolar.

En les beques de menjador s’establix una ajuda màxima assignada a cada comensal, de manera que, per cada dia d’assistència al menjador, l’alumne percebrà 4,35 euros si cursa Educació Infantil, Primària o Secundària; 5,54 euros per al cas de l’alumnat d’Educació Especial, i fins a 12,35 euros per a l’alumnat de les Escoles-llar.

Destaca, així mateix, l’increment de dotació d’aules UECO -que atenen alumnat amb necessitats específiques en centres ordinaris- en 20 CEIP i en 19 IES de la Comunitat Valenciana per al 2025-2026, i amb això es reflectix  un augment en un 17% respecte a l’inici del curs anterior de les ajudes de menjador destinades a alumnat amb necessitats especials.

Així mateix, en el cas de zones rurals i amb el risc de despoblament, esta ajuda màxima s’ha incrementat fins a 5,65 euros per a garantir la viabilitat econòmica del servici. Al respecte, s’ha observat un augment de l’alumnat beneficiat en zones rurals i amb el risc de despoblament en un 8 % respecte del curs anterior.

Fecha: 15/09/2025